Document ID: 32007D0023

KOMISIJAS LĒMUMS
(2006. gada 22. decembris),
ar ko groza 2005. gada Pievienošanās akta VII pielikuma B papildinājumu attiecībā uz dažiem gaļas, piena un zivju nozares uzņēmumiem Rumānijā
(izziņots ar dokumenta numuru K(2006) 6801)
(Dokuments attiecas uz EEZ)
(2007/23/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu un jo īpaši tā 4. panta 3. punktu,
Ņemot vērā Bulgārijas un Rumānijas Pievienošanās aktu un jo īpaši tā VII pielikuma 5. nodaļas B iedaļas I apakšiedaļas e) apakšpunktu,
tā kā:
(1)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (1) un Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (2), paredzētas dažas strukturālas prasības uzņēmumiem, uz kuriem attiecas minēto regulu darbības joma.
(2)
Ņemot vērā to, ka Bulgārija un Rumānija pievienosies Kopienai 2007. gada 1. janvārī, Bulgārijas un Rumānijas Pievienošanās akta VII pielikuma 5. nodaļas B iedaļas I apakšiedaļas a) apakšpunktā paredzēts, ka dažas minētajās regulās noteiktās strukturālās prasības līdz 2009. gada 31. decembrim neattiecina uz tiem Rumānijas uzņēmumiem, kas minēti Pievienošanās akta VII pielikuma B papildinājumā (“uzņēmumu saraksts”), ja tiek ievēroti konkrēti nosacījumi.
(3)
Daži gaļas un piena nozares uzņēmumi Rumānijā ir pabeiguši pārkārtošanās procesu un patlaban pilnībā atbilst Kopienas likumdošanai. Turklāt daži uzņēmumi ir pārtraukuši darbību. Ņemot vērā šīs izmaiņas, attiecīgi ir jāgroza uzņēmumu saraksts.
(4)
Turklāt dažiem gaļas, piena un zivju nozares uzņēmumiem Rumānijā tehnisku ierobežojumu dēļ ir problēmas saistībā ar atbilstību attiecīgajām strukturālajām prasībām, kas noteiktas Regulā (EK) Nr. 852/2004 un Regulā (EK) Nr. 853/2004. Šiem uzņēmumiem nepieciešams ilgāks laikposms pārkārtošanās procesa pabeigšanai, lai minētajās regulās noteiktās strukturālās prasības tiktu pilnībā ievērotas. Tādēļ minētie uzņēmumi jāiekļauj to uzņēmumu sarakstā, kuriem noteikts pārejas posms.
(5)
Daudzi no šiem Rumānijas uzņēmumiem ir saņēmuši finansējumu no Speciālās pirmspievienošanās programmas lauksaimniecībai un lauku attīstībai. Visi minētie uzņēmumi ir garantējuši, ka tiem ir vajadzīgie līdzekļi, lai pārejas perioda laikā novērstu atlikušos trūkumus. Ir pieejama detalizēta informācija par katra uzņēmuma trūkumiem. Tādēļ ir pamatoti paredzēt pārejas periodu šiem uzņēmumiem.
(6)
Kopienas tiesību aktu skaidrības labad ir lietderīgi aizstāt uzņēmumu sarakstu, kas iekļauts Bulgārijas un Rumānijas Pievienošanās akta VII pielikuma B papildinājumā, ar šā lēmuma pielikumu.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Bulgārijas un Rumānijas Pievienošanās akta VII pielikuma B papildinājumu aizstāj ar šā lēmuma pielikuma tekstu.
2. pants
Šo lēmumu piemēro saskaņā ar Bulgārijas un Rumānijas Pievienošanās līgumu un no tā spēkā stāšanās dienas.
3. pants
Šis lēmums ir adresēts dalībvalstīm.
Briselē, 2006. gada 22. decembrī

Labels: 17
7
0
6
18
15